Trane in hof: ‘Ek het nooit aan Poppie geraak nie’ – Orania.Biz
By Orania December 19, 2016
Louisa Koekemoer in die hof. Foto: Mariné Lourens
Louisa Koekemoer, die ma van die driejarige Poppie van der Merwe, het Maandag in die beskuldigdebank van die Brits-landdroshof in trane uitgebars toe die ondersoekbeampte oor Poppie se beserings getuig het.
Louisa (45) is Donderdag in hegtenis geneem in verband met Poppie se moord. Haar man en Poppie se stiefpa, Kobus Koekemoer, staan ook tereg weens die moord op Poppie. Hy het reeds vroeër in die hof verskyn waar hy borgtog geweier is.
Louisa se regsverteenwoordiger, adv. Adrian Nel, het Maandag haar verklaring in die hof voorgelees. Volgens Louisa sal sy skuld ontken op die aanklagte teen haar. Sy beweer in die verklaring dat sy nooit haar hand teen Poppie gelig het nie, maar sê Kobus het Poppie herhaaldelik aangerand. Louisa erken in die verklaring sy het nooit tussenbeide getree om die aanrandings te keer nie omdat sy vir Kobus bang was. “Hy het gedreig om my, my kinders en my ma dood te maak. Veral nadat ons [van Orania] na Brits getrek het, het Kobus vir Poppie gereeld aangerand. Daar was niks wat ek kon doen nie,” het Louisa gesê.
Sers. Gift Matome, die ondersoekbeampte in die saak, het in die hof getuig dat Louisa, nadat Poppie by ŉ hospitaal in Brits dood verklaar is, aan die polisie gesê het Poppie het gesterf nadat Kobus haar in haar maag geskop het. ŉ Nadoodse ondersoek het egter bevind dat die oorsaak van Poppie se dood ŉ kopbesering was wat gelei het tot bloeding op haar brein. Matome het getuig hy het na aanleiding van die nadoodse ondersoek se bevindinge vir Louisa gevra hoe Poppie só ŉ besering opgedoen het en Louisa het toe beweer dat Kobus Poppie aan die kop teen ŉ kas geslaan het.
Matome het egter aan die hof gesê dat foto’s wat in die hospitaal geneem is nadat Poppie dood verklaar is, daarop dui dat Poppie baie erger beserings as ŉ kopbesering of skop teen haar maag opgedoen het. “Om eerlik te wees, toe ek die eerste keer daardie foto’s gesien het, het ek in trane uitgebars. Daardie klein Poppie het kneusplekke oor haar hele lyf gehad, van haar kop tot die onderkant van haar voete,” het Matome getuig. Louisa het met haar kop geboë gesit terwyl trane oor haar wange gerol het.
Volgens Matome was dit vir hom verdag dat nóg Kobus nóg Louisa kon verduidelik hoe Poppie die kneusplekke oor haar hele lyf opgedoen het nie. “Wat my betref, sal enige ma daarvan bewus wees as haar kind sulke beserings het. ŉ Ma bad mos elke dag haar kind en kyk op sy of haar lyf of daar enige merke is,” het hy gesê.
Hy het gesê nadat die dossier van die saak na die hooggeregshof gestuur is vir oorweging, het die hooggeregshof aanbeveel dat Louisa ook in hegtenis geneem word sodat sy saam met haar man weens moord teregstaan.
Matome het verder gesê hy staan Louisa se vrylating op borgtog teen onder meer omdat sy werkloos is, geen eiendom besit nie en nie haar samewerking aan die polisie gee met hul ondersoek in die saak nie. “Die beskuldigde voor die hof verstaan nie regtig wat aangaan nie, want as ek met haar praat, praat sy nie terug nie. Sy huil net,” het Matome gesê.
Hy het ook Louisa se bewering dat haar ma een van haar afhanklikes is, betwis en gesê Louisa se ma het eers ná Poppie se dood by haar ingetrek en is dus nie van haar afhanklik nie. Louisa se ander twee kinders, ŉ 15-jarige dogter en ŉ vyfjarige seun, is tans in plekke van veiligheid en woon nie by haar nie.
Matome het ook beklemtoon dat Louisa se lewe in gevaar kan wees, sou sy op borgtog vrygelaat word, aangesien sy reeds na bewering ontvoer en aangerand is in verband met Poppie se moord. Hy het gesê daar was ook verlede week ŉ inbraak by haar huis, wat daarop dui dat sy nie veilig sal wees indien iemand haar wou aanval nie. Volgens Matome bestaan die moontlikheid ook dat Louisa kan probeer selfmoord pleeg.
Louisa het in haar verklaring aan die hof gesê dat sy nog ongeveer R41 000 in haar rekening het van geld wat sy vroeër uit ŉ egskeidingskikking ontvang het. Sy het gesê sy sal in die posisie wees om R10 000 borgtog te betaal, aangesien sy nog geld nodig het om van te leef indien sy vrygelaat word. Sy het ook gesê sy beplan om vroeg volgende jaar werk te soek.
Landdros Jethro Mosime het die hof verdaag vir middagete. Die saak sal weer vanmiddag hervat word.